Terre des hommes Lëtzebuerg

Terre des hommes Lëtzebuerg (TdHL, eege Schreifweis Terre des Hommes Luxembourg) ass eng lëtzebuergesch ASBL an Netregierungsorganisatioun (NRO), déi den 10. Juli 1966 gegrënnt ginn assF1051 am Handelsregëster.

D'Haaptzil vun TdHL ass d'Lag vun de Kanner an den Aarmequartiere vu Groussstied a Mëttel- a Latäinamerika ze verbesseren an hir Rechter ze verdeedegen.

De Verwaltungsrot vun TdHL besteet 2025 aus 7 Leit, déi exklusiv onentgeldlech schaffen.

TdHL gëtt an éischter Linn mat Spende finanzéiert déi integral a Projeten investéiert ginn.

D'Eegekapital dat TdHL a senge Projeten asetzt, gëtt vum Lëtzebuerger Staat (Ministère des Affaires étrangères et européennes, de la Défense, de la Coopération et du Commerce extérieur) co-finanzéiert.

Den éischte Kommitee vun TdHL huet sech aus bekannte Leit zesummegesat, wéi d'Ghislaine Moht-Brichart (1. Presidentin), d'Liliane Thorn-Petit, den Dr. Charles Eydt, den Alain Schaack an de Jacques Navadic.

Zu den éischten Aktivitéite vun TdHL gehéiert d'Organisatioun vun Adoptioune fir Lëtzebuerger Famillen haaptsächlech vu Kanner aus dem Vietnam an aus Korea an d'Iwwerhuele vun de Fleegekäschten a franséische Spideeler fir krank Kanner aus Entwécklungslänner.

1972 koum dunn eng nei Dynamik an de Veräi mam neie President dem Dr. Raymond Franck, Nofollger vum Dr. Charles Eydt (2. President vun TdHL). Et goufe Fonge gesammelt, fir Kannerheemer an den Entwécklungslänner ze finanzéieren an et gouf Gezei un Awanderer zu Lëtzebuerg verdeelt. Well d'Adoptioun vu Kanner ëmmer méi komplex gouf, huet TdHL decidéiert fir déi Aktioun net méi weiderzeféieren.

Haut geréiert Terre des hommes Lëtzebuerg haaptsächlech Projeten a Mëttel- a Latäinamerika déi och vum Lëtzebuerger Kooperatiounsministère co-finanzéiert ginn.

D'Zil vun de Projeten ass ëmmer fir Kanner a Jugendlecher aus den Aarmequartiere vun de Groussstied ze hëllefen aus dem Drogemilieu, der Prostitutioun oder der finanzieller Ausbeutung erauszehuelen. Mat der Opnam an engem Foyer versicht TdHL dëse Kanner a Jugendlechen e gereegelt Liewen an e gesond Iessen unzebidden an hinnen eng Ausbildung ze proposéieren déi hir Chance op eng eege Liewensgrondlag vergréissere kann.

2017 huet TdHL de Veräin "Hëllef fir Rosario" (HfR) iwwerholl. HfR war eng NRO déi zanter 1990 géint d'Kanneraarmut an der Stad Rosario an Argentinie gekämpft huet. HfR huet mat Parrainagen a sozialen Ariichtunge probéiert de Kanner a Jugendlechen aus dem Aarmequartier Bella-Viste vu Rosario e Wee ze bauen, fir aus der Aarmut an der Perspektivlosegkeet erauszekommen. Dee Projet gëtt integral vun TdHL weidergefouert

2025 geréiert TdHL 1 Projet am Nicaragua, 1 Projet am Ecuador, an 1 Projet an Argentinien.

De Sëtz vun TdHL ass zu Izeg.

 Gestioun 
Presidenten 
Vun – bisPresident·in10.07.1966 - Januar 1971Ghislaine Mohr-BrichartJanuar 1971 - 29.9.1972Charles Eydt29.09.1972 - 05.06.1974Raymond Franck05.06.1974 - 28.09.2007Henri Reinert  04.12.2007 - 12.03.2013Jos Faber12.03.2013 - ....Monique Berscheid

 Kuckt och 
 Kannerrechtskonventioun
 Terre des hommes, déi international Mammenorganisatioun
 Terre des femmes

 Um Spaweck 
 Internetsäit vun TdHL

Kategorie:ASBLen zu Lëtzebuerg
Kategorie:Humanitär Hëllefsorganisatiounen